 NA NDUBI MOTURI KIONGOZI wa Azimio la Umoja, Bw Raila Odinga, amesema kuwa upinzani utatangaza mkakati mpya kuwashinikiza Wakenya kuikabili serikali ya Kenya Kwanza kutokana na gharama ya juu ya maisha. Bw Odinga alitaja utendakazi wa serikali kuwa mbaya, inapomaliza mwaka mmoja uongozini. Kigogo huyo aliipa serikali alama ya ‘D’, akisema imewafelisha Wakenya. Bw Odinga, aliyekuwa ameandamana na vigogo-wenza katika mrengo huo, alisema tayari, wamekusanya saini 10 milioni za Wakenya wanaopinga utawala wa Kenya Kwanza. Alisema saini hizo ndizo zitakazotoa mwelekeo kuhusu hatua zitakazochukuliwa na mrengo huo. Hata hivyo, alisema hawatarejelea maandamano. “Tutawazungumzia raia kuhusu masuala yanayowaathiri Wakenya. Kama mnavyojua, tumekuwa tukikusanya saini, ambapo zimetosha kwa sasa. Tunajua tutakachokifanya na saini hizo. Hatutawaambia watu kurejelea maandamano. Watarejea kufanya jambo jingine tofauti, japo sitalizungumzia kwa sasa,” akasema Bw Odinga. Upinzani pia aliulaumu utawala wa Kenya Kwanza dhidi ya kuongeza bei ya mafuta na ushuru, hali ambayo imechangia kupanda kwa gharama ya maisha. “Gharama ya maisha imepanda sana nchini. Majuzi, wameongeza bei ya mafuta ambayo imechangia kupanda kwa bei za bidhaa tofauti. Chama cha Waajiri Kenya (KFE) sasa kinazungumza kwa niaba ya waajiri. Kiko wapi Chama cha Kitaifa cha Wafanyakazi (COTU)? Kiongozi wa COTU haonekani,” akaongeza. Wakati wa kikao cha Baraza la Kiuchumi la Azimio hapo jana, wataalamu wa kiuchumi wa mrengo huo walisema kuwa biashara nyingi ndogo ndogo zimefungwa kwa kipindi cha mwaka mmoja uliopita kwa kushindwa kulipa mikopo zilizodaiwa. Upinzani ulitaja hali hiyo kuchangiwa na ukosefu wa mtaji na mfumuko wa bei za bidhaa. Walisema ijapokuwa bei za baadhi ya bidhaa za vyakula imepungua, hali hiyo imechangiwa na mvua kubwa inayoendelea kunyesha, hivyo, hilo halipaswi kutumiwa na serikali kueleza jinsi ilivyochukua hatua kupunguza gharama ya maisha. Katika sekta ya elimu, Rais Ruto alikuwa ameahidi nafasi za masomo ya nyanjani kwa wanafunzi wa vyuo vikuu, ambapo wangekuwa wakilipwa, sodo bila malipo kwa wasichana kati ya mengine. Badala ya hilo, walisema serikali imeongeza gharama ya masomo.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  